ทิสโก้ชูลงทุน3เดือนรอดอกเบี้ยขึ้น0.5%
ทิสโก้ คาด กนง.ปรับขึ้นดอกเบี้ยจาก 3% เป็น 3.50% ปลายปี แนะลงทุนสั้น 3 เดือน
21 มิ.ย. 2555

ทิสโก้ คาด กนง.ปรับขึ้นดอกเบี้ยจาก 3% เป็น 3.50% ปลายปี แนะลงทุนสั้น 3 เดือน
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ เปิดเผยว่า ฝ่ายทิสโก้ เวลธ์ คาดว่าคณะกรรมการนโยบายการเงิน (กนง.) จะปรับขึ้นดอกเบี้ยนโยบายในปลายปีนี้จากปัจจุบัน 3% ไปเป็น 3.50% จากเงินเฟ้อที่มีโอกาสเร่งตัวขึ้นในไตรมาสสุดท้ายจากเศรษฐกิจไทยที่กลับมาเติบโตโดดเด่นหลังน้ำท่วม
สำหรับเงินเฟ้อคาดว่าอยู่ที่ 3.50% สอดคล้องกับธนาคารแห่งประเทศไทย (ธปท.) ที่ปรับคาดการณ์จาก 3.40% เป็น 3.50% พร้อมกันนี้ ทิสโก้ เวลธ์ ได้ปรับเพิ่มประมาณการการเติบโตทางเศรษฐกิจเป็น 6% สะท้อนภาพการฟื้นตัวทางเศรษฐกิจในประเทศที่ฟื้นตัวรวดเร็วกว่าคาด 
อย่างไรก็ตาม การแข่งขันในตลาดเงินฝากเริ่มมีขึ้นหลังจากที่แนวโน้มการฟื้นตัวเศรษฐกิจชัดเจนขึ้น การใช้สินเชื่อเติบโตขึ้น ทำให้ธนาคารต่างๆ เร่งระดมเงินฝากมากขึ้น ดอกเบี้ยเงินฝากธนาคารพาณิชย์จึงมีแนวโน้มที่จะทยอยปรับตัวสูงขึ้นได้ตลอดปีนี้ เพื่อให้สอดรับกับแนวโน้มดอกเบี้ยที่อาจปรับตัวเพิ่มขึ้น การลงทุนในกองทุนเปิดทิสโก้ ตราสารหนี้คืนกำไร 3M8 อายุ 3 เดือน สามารถตอบโจทย์ได้
นายสาห์รัช กล่าวว่า กองทุนมีนโยบายลงทุนในตราสารหนี้ทั้งในและต่างประเทศ โดยจะเปิดขายครั้งแรกวันที่ 20-27 มิ.ย. 2555 มูลค่าโครงการ 1,000 ล้านบาท